b'\n_START_ARTICLE_\nAm\xc3\xa9lie Perrin\n_START_PARAGRAPH_\nAm\xc3\xa9lie Perrin (s. 30. maaliskuuta 1980 Dreux) on ranskalainen yleisurheilija, joka kilpailee moukarinheitossa. H\xc3\xa4n edustaa kansallisella tasolla Athletic Trois Tours -seuraa._NEWLINE_Perrin kilpaili nuorempana kiekonheitossa, jossa h\xc3\xa4n muun muassa osallistui juniorien maailmanmestaruuskilpailuihin 1998 ja josta h\xc3\xa4nen enn\xc3\xa4tyksens\xc3\xa4 on 56,05 m vuodelta 2002. H\xc3\xa4n voitti vuonna 2005 hopeaa moukarinheitossa ranskaa puhuvien kisoissa tuloksellaan 64,02 metri\xc3\xa4. H\xc3\xa4n sijoittui yhdenneksitoista EM-kisoissa 2006 ja heitti samana kes\xc3\xa4n\xc3\xa4 my\xc3\xb6s nykyisen enn\xc3\xa4tyksens\xc3\xa4 71,38 metri\xc3\xa4. Perrin kuitenkin karsiutui sek\xc3\xa4 MM-kisoissa 2007 ett\xc3\xa4 vuoden 2008 olympialaisissa, joissa h\xc3\xa4n ei saanut tulosta. H\xc3\xa4n sai toistamiseen mitalin ranskaa puhuvien kisoissa vuonna 2009, kun h\xc3\xa4n voitti Beirutissa pronssia.'